Kleinmachnowin sijainti Potsdam-Mittelmarkin piirikunnassa. Pienemmässä kuvassa piirikunnan sijainti Brandenburgin osavaltiossa.
**Kleinmachnow** on kunta Brandenburgin osavaltiossa Saksan koillisosassa. Berliinin suurkaupunkialueella sijaitsevan Kleinmachnowin historia alkaa keskiajalta, ja itsenäinen kunta se on ollut vuodesta 1920.

Maantiede
---------

Kleinmachnow sijaitsee moreenitasangolla Brandenburgin keskiosassa ja piirikuntansa koilliskulmalla. Se rajoittuu etelässä Teltowin kanavaan ja muissa ilmansuunnissa lounaisen Berliinin Steglitz-Zehlendorfin hallintoalueeseen. Kleinmachnowin etäisyys Berliinin keskikaupungilta on noin 17 kilometriä lounaaseen.

Historia
--------

Hakeburg
Vanhimmat asutukseen viittaavat löydöt Kleinmachnowin alueella ovat vuoden 800 tienoilta. Askanialaiset ottivat jalansijaa alueella vuoden 1150 paikkeilla, mutta ensimmäinen asiakirjamaininta Kleinmachnowista on vasta vuodelta 1375. Alueen päälliköiksi merkittiin Quastin veljekset, mutta 25 vuotta myöhemmin valta siirtyi Haken ritarisuvulle, jonka jälkikasvu hallitsi kylää aina 1900-luvulle saakka. Noin 500 asukkaan Klein-Machnowin kylästä muodostettiin Kleinmachnowin maalaiskunta 1920. Vuonna 1937 sen asukasluku oli jo yli 10 000. Kleinmachnow kasvoi osaksi Berliinin suurkaupunkialuetta ja kärsi pommituksista 1943. Toisen maailmansodan aikana Kleinmachnowin juutalaisväestö joutui kansallissosialistien murhanhimon kohteeksi. Totalitarismi ei päättynyt vuoteen 1945: sodan jälkeen Kleinmachnow jäi Neuvostoliiton miehitysvyöhykkeelle ja sieltä pakeni tuhansittain ihmisiä länteen. Kun DDR rakensi Berliinin muurin 1961, kunnan alue oli yhteydessä muuhun DDR:ään vain kolmen sillan välityksellä. Muurin murruttua 1990 lukuisat entiset kleinmachnowilaiset alkoivat vaatia takaisin sekä kansallissosialistien että DDR-diktatuurin takavarikoimaa omaisuutta. Kleinmachnowin väkiluku lähti jyrkkään nousuun ja paikkakuntaa saneerattiin voimallisesti.

Kleinmachnowin historialliseen arkkitehtuuriin kuuluu muun muassa kyläkirkko (Dorfkirche), jonka historia alkaa 1590-luvulta, ja Neue Hakeburg (rakennettu 1906–1908).

Talous ja liikenne
------------------

Kleinmachnowin sijainti Berliinin metropolialueella on liikenteellisesti, logistisesti ja taloudellisesti edullinen. Kunnan keskeisin liiketoiminta-alue, Europarc Dreilinden, sijaitsee moottoritien 115 tuntumassa. Europarc Dreilindenin alueella sijaitsi aikoinaan Checkpoint Bravo, yksi Länsi-Berliinin ja DDR:n rajanylityspaikoista.

Lähteet
-------

1. ↑  Bevölkerungsentwicklung und Bevölkerungsstand im Land Brandenburg September 2022 *Statistik-Berlin-Brandenburg.de*. Statistik Berlin-Brandenburg. Viitattu 2.2.2023. (saksaksi)
2. ↑  Entfernung von Kleinmachnow, Deutschland nach Berlin, Deutschland *Entfernungsrechnerkm.com*. Viitattu 2.2.2023. (saksaksi)
3. ↑  Kleinmachnower Chronik *Kleinmachnow.de*. Gemeinde Kleinmachnow. Viitattu 2.2.2023. (saksaksi)
4. ↑  Denkmäler und Gedenkorte *Kleinmachnow.de*. Gemeinde Kleinmachnow. Viitattu 2.2.2023. (saksaksi)
5. ↑  Angebote für Unternehmen *Kleinmachnow.de*. Gemeinde Kleinmachnow. Viitattu 2.2.2023. (saksaksi)

Aiheesta muualla
----------------

* Kleinmachnow, Brandenburg, Saksa — Sunrise, Sunset and Daylength

CommonsCommons
Wikimedia Commonsissa on kuvia tai muita tiedostoja aiheesta **Kleinmachnow**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Kleinmachnow 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Yhdysvallat
* Tšekki

 |
|  |
| Maantieteelliset | 
* MusicBrainz area

 |

 |